《外弟周心如鸿胪南归寿母》
明代·王弘诲

谁不荣新命，君应念老亲。独将怀阙意，遥慰倚门人。

别日怜游怀，归年见侍臣。霞觞初献祝，珠履竞邀宾。

节向天中启，筹从海屋申。萱花开更绿，兰树望踰新。

莱彩欢无极，潘舆念每频。别来池草梦，还拟帝城春。

作者简介：（1542—?）明广东琼州定安人，字少传，号忠铭。嘉靖四十四年进士。选庶吉士，官至南京礼部尚书。初释褐，值海瑞廷杖下诏狱，力调护之。张居正当国，作《火树篇》、《春雪歌》以讽。有《天池草》、《尚友堂稿》。